Nägan'

Nägan' (, ) om Venäman lidn da lidnümbrik Hantin da Mansin avtonomižen ümbrikon päivlaskmas. Om ümbärtud Oktäbr'skojen rajonan territorijal.
Istorii.
Ezmäižed kaikenaigaižed eläjad mainitadas niiš tahoiš 19. voz'sadan lopus.
Eländpunktan aluz om pandud vl 1965 kuti "Näh"-žilo varhapanemha mecad. Vodele 1967 saudihe raudted Ivdelišpäi (Sverdlovskan agj) žilhosai, ezmäine jonuz tuli, "Nägan"'-raudtestancii radab lidnan päivlaskmaižes palas. Vl 1978 sätihe «Krasnoleninskneftegazgeologija»-tedištelendekspedicijan, i pigai löutihe kivivoid žilon ümbrištos. Vn 1985 15. päiväl elokud Näh-žilo sai lidnan statusad nügüdläiženke nimitusenke, udesnimitihe raudtestancijan mödhe.
Nägan' šingotase kivivoin da sen gazan samižel (kuz' millionad tonnoid i pol'tošt mlrd m³ vl 2015, «PN-Nägan'neftegaz» om «Rosneft'»-kompanijan palaks), kivivoinümbriradajal tegimel, Näganin GRES:al, kivivoin gazan ümbriradmižel, irgän kvarcan edheotandal, mecan varhapanendal da ümbriradmižel brusha, toižiden sauvondmaterialiden pästandal (asfal'tbeton, vahtbeton, plastikiknad, trotuarapakut).
Geografijan andmused.
Lidn sijadase ümbärdajan rajonan keskuzpalan päivlaskmas, Nägin'jugan-jogen hural randal ( 120 km pitte, Obin hura ližajogi), 40 m ü.m.t. keskmäižel korktusel.
Matkad Hanti-Mansiiskhasai om 228 km suvipäivnouzmha orhal vai 288 km avtotedme. Lähembaižed lidnad oma Sovetskii 131 km suvipäivlaskmha orhal vai raudtel, 262 km avtotedme i sen lähine Jugorsk kümnes kilometras edemba.
Klimat om kontinentaline, tal'v om vilu hätkeline. Voden keskmäine lämuz om −1,4 C°, kezakun +13,7 C°, heinkun +17,3 C°, elokun +13,1 C°, tal'vkun −16,0 C°, vilukun −23,1 C°, uhokun −21,0 C°. Paneb sadegid 535 mm vodes. Il'man keskmäine vozne relätivine nepsuz om 75,0 %.
Tobmuz.
Nägan' om lidnümbrikon üks'jäižeks eländpunktaks. Lidnümbrikon pind — 814 km².
Lidnümbrikon tobmuden pämez' om sen Administracijan pämez'. Edeline Administracijan pämez' om Rimma Dakukina, radoi edel vn 2016 kül'mkud. Lidnan Duman ezimez' om Vasilii Merkulov vn 2021 redukuspäi. Edeline Duman ezimez' om Miläuša Tatarinova (reduku 2016 — reduku 2021).
Eläjad.
Vn 2010 kaiken Venäman rahvahanlugemižen mödhe lidnan eläjiden lugu oli 54 890 ristitud, vn 2021 — 63 034 ristitud. Kaik 57 765 eläjad oli lidnas vl 2017. Kaikiš suremb lidnan ristitišt oli 60 700 eläjad vl 1996.
Rahvahad (enamba 0,8 % vl 2010): venälaižed — 67,5 %, totarlaižed — 7,1 %, ukrainalaižed — 5,0 %, baškiralaižed — 2,1 %, azerbaidžanlaižed — 1,7 %, uzbekad — 1,5 %, kirgizlaižed — 0,9 %, vaugedvenälaižed — 0,9 %, čuvašalaižed — 0,8 %, kumikad — 0,8 %, toižed rahvahad — 6,9 %, rahvahuden ozutandata — 4,8 %.
Ortodoksižen hristanuskondan ph. Aleksii Moskvalaižen päjumalanpert' om saudud lidnha vll 1993−2004. Islaman mečet' om avaitud.
Openduz.
Lapsiden opendusen aluzkundad oma ühesa nimitadud päivkodid (niišpäi nell' sijadasoiš kahtedme adresadme), augotižškol nomer 9, viž keskškolad (nomer 1 (kaks' adresad), 2, 3, 6, 14), gimnazii (kaks' adresad), škol-internat, lapsiden sädamižen keskuz, lapsen šingotesen kaks' keskust, lapsiden universitet, lahjakahiden škol, ližaopendusen «Korifei»-keskuz, čomamahtoiden škol, sportškol A. F. Orlovskijan nimed, lapsiden tedotehnine "Tehnic"-keskuz.
Professionaližen opendusen aluzkundad: Näganin tehnologine kolledž, Uralan tegimištoliž-ekonomižen tehnikuman filial (Jekaterinburg) i Žirnovskan kivivoitehnikuman filial.
Transport.
Avtobusad (kuz' maršrutad) i taksid oma kundaližeks transportaks lidnas.
Regionaline Nägan'-lendimport ("NYA / НЯГ", 14,2 tuh. passažiroid vl 2017) om saudud kümnes kilometras suvipäivnouzmha lidnan röunaspäi. Tehtas aterjreisid i letas ümbrikodme.